**Balatonvilágos Község Önkormányzata Képviselő-testületének 2/2025. (II. 3.) önkormányzati rendelete**

**a közszolgálati tisztviselők 2025. évi illetményalapjáról**

[1] A rendelet célja a Siófoki Közös Önkormányzati Hivatalnál foglalkoztatott köztisztviselő tekintetében alkalmazott 2025. évi illetményalap megállapítása.

[2] Balatonvilágos Község Önkormányzatának Képviselő-testülete a Magyarország 2025. évi központi költségvetéséről szóló 2024. évi XC. törvény 64. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

A rendelet hatálya a Siófoki Közös Önkormányzati Hivatalban (a továbbiakban: Hivatal) foglalkoztatott köztisztviselőre terjed ki.

**2. §**

A Hivatalban foglalkoztatott köztisztviselő vonatkozásában az illetményalap 2025. évben, 2025. január 1. napjától 2025. december 31. napjáig 75.000.- Ft.

**3. §**

Ez a rendelet a kihirdetését követő napon lép hatályba, és 2025. december 31-én hatályát veszti.

**4. §**

E rendelet rendelkezéseit 2025. január 1. napjától kell alkalmazni.

Általános indokolás

Magyarország 2025. évi központi költségvetéséről szóló 2024. évi XC. törvény (a továbbiakban: Költségvetési törvény) biztosítja, hogy a helyi erőforrások felhasználásával a képviselő-testület a köztisztviselői illetményalapot magasabb összegben állapítsa meg. Tekintettel arra, hogy az illetményalap mértéke 2008. évtől változatlanul 38.650.-Ft, miközben a reálbérek fokozatosan növekedtek, szükségessé vált az illetményalap rendezése, a Költségvetési törvényben meghatározott összegnél magasabb összegben való megállapítása.

Részletes indokolás

**Az 1. §-hoz**

A rendelet személyi hatálya a hivatalban foglalkoztatott köztisztviselőkre terjed ki.

**A 2. §-hoz**

2025. évre az illetményalap a Költségvetési törvényben meghatározotthoz képest magasabb összegben kerül megállapításra.

**A 3. §-hoz és a 4. §-hoz**

A rendelet hatályára vonatkozó rendelkezéseket tartalmaznak**.**